text: L'Agulla: Homosexuals a les presons de la postguerra
  Us explico una història que he conegut darrerament, arran d'una entrevista que li vaig fer per a una revista viladecanenca al fill del qui va ser secretari d'Esquerra Republicana de Viladecans durant la guerra, que es deia Josep Iturrioz i li deien el Manquet perquè havia perdut els dits d'una mà en un accident a la impremta on treballava.
  Josep Iturrioz va ser detingut l'abril de 1939 i tancat a la Model. I com que era un home d'empenta, va aconseguir guanyar-se la confiança del director de la presó fins a ser nomenat responsable d'higiene. I aquí ve la història. A la presó hi havia un sector on es concentraven tots els homosexuals detinguts, ja que, com és prou sabut, l'homosexualitat era un delicte. I ell es va adonar que els homosexuals eren els qui tenien les cel·les més netes. I va decidir encomanar-los la neteja general de la presó. I amb això, a més de tenir la presó més neta, va aconseguir que els homosexuals deixessin de ser objecte de les burles i vexacions de què sovint eren objecte. Una bona iniciativa, sí senyor. Josep Lligadas